Grafikon vlakovej dopravy 2015/2016

Grafikon vlakovej dopravy 2015/2016 je cestovný poriadok osobnej železničnej dopravy na tratiach patriacich Železniciam Slovenskej republiky platný od 13. decembra 2015 do 12. decembra 2016.

Tvorba grafikonu

Organizácia 
Prvý návrh bol zverejnený 23. mája 2015, konečný návrh 2. septembra 2015 a finálny grafikon 20. decembra 2015.

Zmena grafikonu sa uskutočňuje v dvoch termínoch, a to:
 18. januára 2016 v súvislosti so zrušením IC vlakov Železničnej spoločnosti Slovensko
 28. februára 2016 ako pravidelná zmena

Zmeny a novinky 
Medzi zásadné zmeny, ktoré tento grafikon prinesie, bude:
 úplné nahradenie kategórie Zr vlakmi REX
 zavedenie novej kategórie Regionálny rýchlik (RR)
 návrat spojenia južného Slovenska s Poľskom prostredníctvom priameho EC vlaku 130/131 Varsovia
 presun IC vlakov RegioJetu do novej komerčnej kategórie RJ a ich následne rozšírenie na linke Bratislava – Žilina – Košice
 rozšírenie EC vlakov LEO Expressu novým spojom Praha – Žilina – Spišská Nová Ves a predĺženým spojom Praha – Žilina – Prešov – Košice
 príchod nového dopravcu Arriva Service s.r.o. na linku Praha – Trenčín
 zrušenie priameho spojenia Považia s Českom cez Horní Lídeč
 zmena koncepcie diaľkových vlakov na relácii Bratislava – Zvolen – Žilina/Košice, a to: 2-hodinový takt R Bratislava – Zvolen – Banská Bystrica, 2-hodinový takt REX Banská Bystrica – Žilina a 4-hodinový takt R Zvolen – Košice. Zmena súvisiaca so súťažou na zabezpečenie výkonov vo verejnom záujme na linke Bratislava – Banská Bystrica.
 zrušenie priameho spojenia Slovenska s Nemeckom okrem vlakov EC 172/173 Hungaria a EN 476/477 Metropol
 predĺženie nočných rýchlikov 614/615 Zemplín a 800/801 Poľana až do stanice Bratislava-Nové Mesto
 sprevádzkovanie terminálu Moldava nad Bodvou a s tým súvisiace posilnenie dopravy na trati Košice – Moldava nad Modvou mesto. Regionálna doprava na úseku Moldava nad Bodvou – Turňa nad Bodvou bude zastavená.

Od 1. zmeny grafikonu ku dňu 18.1.:
 zastavená prevádzka IC vlakov ZSSK na linkách Bratislava - Žilina - Košice a Bratislava - Žilina - Prešov - Humenné
 znovuzavedenie páru R 1602/1603 Šarišan na trase Bratislava - Žilina - Prešov - Humenné ako náhrada za zrušený pár IC vlakov
 rozšírenie kapacity súprav RJ vlakov RegioJetu na linke Bratislava - Žilina - Košice

Od 2. zmeny grafikonu ku dňu 28.2.:
 predĺženie pobytu vlakov v stanici Púchov u všetkých Expresov linky Praha - Žilina na 21 minút v súvislosti s modernizačnými prácami na trati 120 v úseku Považská Teplá - Žilina
 predĺženie spoju EC LEO Express 1367 zo Spišskej Novej Vsi až do Košíc cez Prešov
 predĺženie spoju EC LEO Express 1356 (po novom 1358) už z Košíc cez Prešov a jeho posunutie do neskoršej časovej polohy s odchodom z Košíc o 4:45
 nahradenie vybraných osobných vlakov v úseku Považská Bystrica - Žilina náhradnou autobusovou dopravou v súvislosti s modernizačnými prácami na trati 120 v úseku Považská Teplá - Žilina
 spoj Os 3042 zrušený v úseku Bratislava hl. st. - Devínska Nová Ves
 spoj Os 3850 (po novom 3814) skrátený po Horné Srnie, Os 3814 (po novom 3854) predĺžený až po Vlársky priesmyk
 spoj Os 9119 v úseku Kysak - Prešov zrušený
 spoj Os 8805 vedený aj v sobotu
 úprava nedeľných odchodov vybraných spojov na tratiach 193 a 194
 drobné časové a iné úpravy príchodov a odchodov spojov na tratiach 126, 129, 150, 154, 170, 171, 180, 181, 183 a 196

Aktívni dopravcovia

Železničná spoločnosť Slovensko 
ZSSK plánuje v priebehu grafikonu realizovať približne 1 650 vlakov pre štát a do 18. januára 2016 aj niekoľko InterCity vlakov na 48 tratiach.

RegioJet 
RegioJet realizuje diaľkovú dopravu na linkách Bratislava – Žilina – Košice, Praha – Žilina – Košice a Praha – Žilina – Zvolen a regionálnu dopravu pre štát na trati 131.

LEO Express 
LEO Express prevádzkuje dva páry diaľkových vlakov, jeden na trase Praha – Žilina – Prešov – Košice a jeden na trase Praha – Žilina – Spišská Nová Ves.

Referencie

Externé zdroje a odkazy 
 Aktuálne listy grafikonu zverejnené na stránke ŽSR

Železnica na Slovensku
Železnice Slovenskej republiky
2015 na Slovensku
2016 na Slovensku